Potrivit raportului HRW, organizație cu sediul în SUA, de la începutul lui decembrie 2023, se presupune că forțele ruse au executat cel puțin 15 soldați ucraineni care încercau să se predea.
Astfel, Human Rights Watch a cerut ca acele cinci incidente analizate să fie investigate drept crime de război.
Organizația a analizat imagini filmate cu drona și publicate pe rețelele sociale pe 2 decembrie, 27 decembrie și 25 februarie, precizând că nu a putut verifica locul unde s-au petrecut unele dintre ele. În videoclipuri, soldații ucraineni păreau să se fi predat, dar au fost împușcați de trupele rusești.
Imaginile din 25 februarie surprind momentul în care cel puțin șapte soldați ucraineni care își scot vestele antiglonț. Unul dintre ei și-a dat jos și casca. Toți s-au așezat cu fața în jos în timp ce cinci soldați ruși își îndreptau armele spre ei. Șase dintre bărbații ucraineni nu s-au mișcat după ce au fost împușcați. Unul dintre ei a încercat să scape înainte de a fi împușcat mortal. Acest incident a avut loc în satul Ivanivske, în apropiere de regiunea Donețk.
HRW a reușit să facă diferența între soldații ruși și ucraineni prin identificarea benzii de pe brațele lor. Soldații ucraineni poartă albastru, iar rușii alb sau roșu.
Convențiile de la Geneva prevăd în mod specific că militarii care nu mai participă la lupte din motive precum predarea, rănirea sau capturarea trebuie să fie tratați uman și nu mai sunt ținte legale de atac.
„De la invazia pe scară largă a Rusiei în Ucraina, forțele sale au comis multe crime de război odioase. Execuția sumară – sau uciderea – soldaților ucraineni care s-au predat și au fost răniți, împușcați cu sânge rece, interzisă în mod expres de dreptul umanitar internațional, este, de asemenea, inclusă în această moștenire rușinoasă”, a declarat Belkis Wille, director asociat pentru crize și conflicte la HRW.
De asemenea, Organizația Națiunilor Unite a raportat în martie că prizonierii de război ucraineni aflați în captivitate în Rusia au fost supuși unor acte de tortură, precum bătăi repetate, șocuri electrice și simulări de execuții sau chiar violențe sexuale, se mai precizează în raportul citat.
ONU a înregistrat, totodată, „acuzații credibile” potrivit cărora trupele rusești au executat cel puțin 32 de prizonieri de război ucraineni.
Cu un an înainte, un raport al ONU arăta cum trupele ruse și Grupul Wagner au executat 15 prizonieri de război ucraineni în primul an al invaziei.
La începutul lunii aprilie, Biroul procurorului general al Ucrainei a anunțat că lucrează la 27 de anchete penale privind execuția prizonierilor de război ucraineni.
„În timp ce fiecare dintre aceste cazuri este oribil, poate că ceea ce este cel mai condamnabil sunt dovezile care indică în cel puțin un caz că forțele rusești au dat în mod explicit ordinul de a ucide soldați în loc să îi lase să se predea, aprobând astfel crime de război”, a mai spus Belkis Wille.
Președintele rus Vladimir Putin a negat că forțele Moscovei au comis crime de războiul din Ucraina.
Foto: Profimedia